
  集評
《會箋》：
鄭伯爵，魯侯爵，鄭以王爵有尊卑之敘勞魯侯，故曰「勞王爵」，此舉謂奉王命，故以尊爵為名，使魯可受，以堅魯、宋之仇，且令魯感惠為己用也。
吳闓生《左傳微》：
下文入許嫌逕直，故就爭車生一波，以起登城。
《會箋》
與許叔對言，口中有劍，如云苟有異心，則母弟猶且戮之，何有於許君之弟乎！
韓席籌《左傳分國集注》：
甚矣哉，鄭莊之狡而多謀也，許近鄭，地小而弱，鄭莊垂涎久矣，乃會齊魯伐之，一舉而入其國都，齊魯遠處東海，不能踰曹涉衛而有許，莊公計之熟矣。然齊僖懼鄭之得許而遂強也，故先與魯，魯不受，乃予鄭人。鄭莊知有許為齊魯所忌，其處置之法何與近世列強用心相似也。使許叔居許東偏，以許治許，即不遽滅人國之法也。使公孫獲居許西偏，控其扼要，即設總監之法也。無滋他族實偪處此，以與我鄭國爭此土，即禁與第三國土地及訂立條約之法也。其曰無寘器用財賄於許，我死乃亟去之，即掩飾鄰國耳目，使不為藉口干涉之法也，嗚呼，侵略者之手法，古今如出一轍也。

